b'\n_START_ARTICLE_\nManliherica M1895\n_START_SECTION_\nRazvoj\n_START_PARAGRAPH_\nTesti manj\xc5\xa1ih kalibrov leta 1892 niso prepri\xc4\x8dali avstro-ogrskih oblasti, zato so se odlo\xc4\x8dili, da ostanejo pri svojih 8 mm nabojih. Vseeno pa dotedanja pu\xc5\xa1ka mannliherica M.88 ni ve\xc4\x8d zadostovala potrebam Avstro-ogrske vojske, ki je zaradi napredkov na podro\xc4\x8dju kemije oz. uvedbi M.93 nabojev polnjenih z brezdimnim smodnikom potrebovala mo\xc4\x8dnej\xc5\xa1i zaklep, ki bi varno kljuboval ve\xc4\x8djim pritiskom ustvarjenem ob izstrelitvi takih nabojev. Odlo\xc4\x8dili so se, da pri zasnovi uporabijo zaklep podoben tistemu, ki ga najdemo na karabinki Mannlicher M1890 (ta karabinka je \xc5\xbee slu\xc5\xbeila pri konjenici, mornarici in \xc5\xbeandarmeriji), ji podalj\xc5\xa1ajo cev in spremenijo merke. Tako so osnovali pu\xc5\xa1ko M95, ki je na testih zdr\xc5\xbeala stresni test streljanja 50.000 metkov brez dodatnega mazanja. Razvili so tri glavne razli\xc4\x8dice: (dolgo) pu\xc5\xa1ko, kratko pu\xc5\xa1ko (t. i. \xc5\xa1tuc) in karabinko.\n_START_SECTION_\nUporaba\n_START_PARAGRAPH_\nNajprej je bila v boju uporabljena v prvi balkanski vojni, s strani Bolgarije. Ta je pu\xc5\xa1ke M95 za\xc4\x8dela kupovati leta 1898, Avstro-Ogrska pa jih je prenehala dobavljati leta 1914, ob za\xc4\x8detku prve svetovne vojne. Bolgarija je te pu\xc5\xa1ke in karabinke dodala k obstoje\xc4\x8dim repetirkam Manlihericam M.88, ki so uporabljale enak naboj. V drugi balkanski vojni je ve\xc4\x8d tiso\xc4\x8d pu\xc5\xa1k kupila tudi Kraljevina Romunija, zase\xc5\xbeene pu\xc5\xa1ke pa je uporabljala tudi Kraljevina Gr\xc4\x8dija._NEWLINE_Leta 1914 je ob za\xc4\x8detku prve vojne glavna uporabnica postala Avstro-Ogrska, kjer je bila pu\xc5\xa1ka M95 glavno pehotno oro\xc5\xbeje \xc5\xbee od leta 1895. Poleg A-O so pu\xc5\xa1ko uporabljale tudi njene nasprotnice (Kraljevina Italija, Ruski imperij, Kraljevina Srbija in Kraljevina Romunija), ki so od nje zasegle dolo\xc4\x8deno \xc5\xa1tevilo pu\xc5\xa1k. Takoj po vojni jih je uporabljala Dr\xc5\xbeava oz. Kraljevina SHS v boju za severno mejo._NEWLINE_V medvojnem obdobju so bile njene glavne uporabnice Kraljevina Italija, Druga poljska republika in Rusija. Novonastala Republika Poljska je pu\xc5\xa1ke, ki jih je dobila ob razpadu A-O uporabljala v poljsko-sovjetski vojni, prav tako je v tej vojni pu\xc5\xa1ke uporabljala Rusija. Italija je pu\xc5\xa1ke zase\xc5\xbeene v prvi vojni uporabljala v drugi italijansko-abesinski vojni v vzhodni Afriki poleg prav tako zase\xc5\xbeenih strojnic Schwarzlose. Te pu\xc5\xa1ke na kopitu nosijo \xc5\xbeig AOI (Africa Orientale Italiana). V 30. letih so Avstrija, Mad\xc5\xbearska in Bolgarija veliko ve\xc4\x8dino svojih manlicheric predelale na novej\xc5\xa1i naboj s \xc5\xa1pi\xc4\x8dasto kroglo, 8x56 R Mannlicher._NEWLINE_Ob za\xc4\x8detku druge svetovne vojne je bila M95 v dolo\xc4\x8denih koli\xc4\x8dinah prisotna v oboro\xc5\xbeitvi Mad\xc5\xbearske, Bolgarije, avstrijskega dela Tretjega rajha, Jugoslavije, Italije, \xc4\x8ce\xc5\xa1koslova\xc5\xa1ke in Poljske. Med letoma 1938 in 1940 je avstrijski del Tretjega rajha ve\xc4\x8dino manliheric predal Bolgariji in jih nadomestil z nem\xc5\xa1kim oro\xc5\xbejem.\n_START_SECTION_\nBajoneti\n_START_PARAGRAPH_\nVsi bajoneti M95 so imeli rezilo na vrhnji strani. To je pomenilo, da je bilo pri zabanju treba pu\xc5\xa1ko potiskati navzgor, kar pri ostalih pu\xc5\xa1kah ni pogosto (tudi manliherici M88 in M90 imata rezilo na spodnji strani). Vojake so u\xc4\x8dili naj sovra\xc5\xbenika poskusijo vre\xc4\x8di \xc4\x8dez ramo.\n_START_SECTION_\nUporabniki\n_START_PARAGRAPH_\nUporabniki manliherice M.95 razvr\xc5\xa1\xc4\x8deni glede na kaliber oz. naboj:'